
A tömegkommunikáció kultivációs hatása az autizmus spektrumzavart feldolgozó filmek tükrében

Dolgozatom témája az autizmus spektrumzavar ábrázolása a filmvásznon, illetve az ez alapján kialakuló nézői ismeretrendszer. Munkám során először is a tömegkommunikáció általános áttekintésével foglalkoztam, különös tekintettel a kultivációs hatás problémakörére. Ezt követően az említett hatást tanulmányoztam az autizmust ábrázoló filmek kapcsán.
A kutatás megkezdésénél abból az elméletből indultam ki, mely szerint az egyes tömegkommunikációs médiumok akarva-akaratlanul bizonyos előfeltevéseket kultiválnak a befogadókban, így akár olyan rejtett üzenetet is kifejezésre juttathatnak, amelynek létezése mindkét fél számára észrevétlen marad. Ennek a mechanizmusnak a hatására torzult valóságreprezentáció alakul ki a befogadók elméjében, hiszen a médiumok által bemutatott esetekből téves következtetéseket vonnak le.
Ehhez a vizsgálathoz három nézőpont összevetése volt szükséges: 1. a szakirodalmak által megfogalmazott tények az autizmus spektrumzavarról, 2. a témát feldolgozó fikciós filmek autizmus konstrukciója, 3. a filmnézők elméjében kialakult látásmód. Az adatgyűjtést a szakirodalmi művek, illetve a fikciós filmek áttekintésével kezdtem, majd egy kérdőíves kutatás segítségével mértem fel a közönség ismereteit. A kérdőívet olyan adatközlők töltötték ki, akik nem ismernek autizmus spektrumzavarral diagnosztizált személyt, illetve nem rendelkeznek szakmai ismeretekkel, tehát elsősorban a filmek alapján szerezték az említett rendellenességgel kapcsolatos tudásukat.



